
EXPUNERE DE MOTIVE

1.
CONTEXTUL PROPUNERII

· Motivele și obiectivele propunerii 
De la începutul anului 2011, economia Iordaniei a fost afectată semnificativ de evenimentele interne legate de primăvara arabă și de turbulențele permanente din regiune, în special din țările vecine Egipt și Siria. Într-un context global defavorabil, tranziția politică a Iordaniei a avut un impact negativ puternic asupra veniturilor externe și a exercitat o presiune asupra finanțelor publice. Diminuarea veniturilor din sectorul turismului și a investițiilor străine directe, creșterea prețurilor energiei la nivel internațional și perturbările repetate ale fluxului de gaze naturale provenind din Egipt, care au obligat Iordania să înlocuiască importurile de gaz din Egipt cu combustibili mai scumpi pentru a produce energie electrică, au afectat creșterea și au dus la o deteriorare semnificativă a balanței de plăți și a situației bugetare. Iordania a fost, de asemenea, afectată de intensificarea crizei din Siria, în special prin afluxul de refugiați și implicațiile bugetare ale acestui fenomen. Iordania a reușit până în prezent să mențină stabilitatea macroeconomică, inclusiv prin măsuri substanțiale de consolidare bugetară și datorită sprijinului financiar din partea donatorilor străini, însă se confruntă cu probleme legate de balanța de plăți și are nevoie de finanțare. 
Sub presiunea unei scăderi pronunțate a rezervelor internaționale în prima jumătate a anului 2012, autoritățile iordaniene au convenit cu FMI asupra unui acord stand-by în valoare de 2 miliarde USD (800% din cotă), aprobat în august 2012, pe o perioadă de 36 de luni. 

Având în vedere înrăutățirea situației și a perspectivelor economice, guvernul iordanian a solicitat, în decembrie 2012, asistență macrofinanciară (AMF) din partea UE în valoare de 200 de milioane EUR. Comisia intenționează să prezinte Parlamentului European și Consiliului o propunere de AMF în beneficiul Regatului Hașemit al Iordaniei în valoare de maximum 180 de milioane EUR sub formă de împrumut pe termen mediu. Temeiul juridic propus este articolul 212 din TFUE. 

Asistența macrofinanciară acordată de UE ar contribui la acoperirea nevoilor reziduale de finanțare externă ale Iordaniei în 2013 și 2014, în contextul programului FMI. AMF ar ajuta Iordania să facă față consecințelor economice persistente ale primăverii arabe și șocurilor externe propagate asupra sectorului său energetic. Ea ar permite diminuarea problemelor pe termen scurt legate de balanța de plăți și de situația bugetară fragilă, sprijinind în același timp programele de ajustare și reformă convenite cu FMI și cu Banca Mondială, precum și reformele convenite în cadrul operațiunilor de sprijin bugetar ale UE (inclusiv contractul de bună guvernanță și dezvoltare în valoare de 40 de milioane EUR finanțat prin programul SPRING - Sprijin pentru parteneriat, reforme și creștere favorabilă incluziunii).

Asistența propusă va promova o serie de măsuri în vederea îmbunătățirii gestionării finanțelor publice și a reformei fiscale, consolidând în același timp protecția socială (inclusiv printr-o mai bună direcționare în cadrul sistemului transferurilor de numerar introdus în noiembrie anul trecut pentru a compensa efectele reformei sistemului de subvenții energetice asupra gospodăriilor individuale), măsuri de îmbunătățire a cadrului de reglementare și a climatului pentru investiții, precum și reforme de reducere a șomajului și de încurajare a participării pe piața forței de muncă, mai ales în rândul femeilor. 

AMF propusă este consecventă cu angajamentele politice și financiare luate de UE față de autoritățile iordaniene în februarie 2012 la reuniunea grupului de lucru UE-Iordania. Ea este conformă și cu obiectivele propunerii referitoare la un nou parteneriat pentru regiunea din sudul Mediteranei, prezentată cu ocazia summitului G8 de la Deauville, și cu orientările noii politici europene de vecinătate. În același spirit, AMF ar constitui pentru celelalte țări din regiune un semn al disponibilității UE de a sprijini țări ca Iordania, care întreprind reforme politice în condițiile unei situații economice dificile.

În acest context, în opinia Comisiei, sunt îndeplinite condițiile politice și economice indispensabile acordării unei AMF având valoarea ș natura propuse.

· Contextul general

Iordania s-a confruntat cu o degradare a condițiilor economice încă din 2011, din cauza tulburărilor politice și regionale asociate primăverii arabe și a mediului economic defavorabil din regiune și din întreaga lume. Aceste circumstanțe au afectat negativ două dintre principalele motoare externe ale creșterii economice, și anume veniturile din turism și investițiile străine directe (ISD). În plus, întreruperile frecvente ale aprovizionării cu gaze din Egipt au determinat guvernul să înlocuiască gazul cu importuri mai scumpe de petrol, care au încărcat semnificativ factura importurilor
. Aceste șocuri externe au contribuit la crearea unor dezechilibre bugetare și externe majore. 

În acest context, după o perioadă de creștere economică susținută care a atins o medie de 6,5 % în intervalul 2000-2009, reflectând în parte condițiile externe favorabile, creșterea PIB-ului a scăzut vertiginos la 2,6 % în 2011. Creșterea PIB-ului a atins apoi 2,9 % în prima jumătate a anului 2012, în urma unei redresări a veniturilor din turism și în ciuda rezultatelor slabe înregistrate de industria minieră și de sectorul construcțiilor. În 2013, se preconizează că rata de creștere a PIB va fi sprijinită de creșterea ISD în sectorul energetic și în sectorul bancar, însă va rămâne relativ scăzută (la aproximativ 3 %).

Inflația prețurilor de consum a crescut moderat în cursul anului 2012, ajungând la o medie de 4,8 %, comparativ cu 4,5 % în 2011, impactul creșterii tarifelor naționale la carburanți și electricitate fiind parțial compensat de scăderea cererii interne. Se preconizează că inflația va crește în continuare la 6,1 % în medie în 2013, în parte ca urmare a ajustărilor prevăzute ale prețurilor la energie. De la jumătatea anului 2011, politica monetară a devenit mai riguroasă, cu scopul de a păstra atractivitatea activelor denominate în dinari iordanieni (JOD) . Actuala politică a cursului de schimb fix (raportat la USD) a ajutat la stabilizarea estimărilor inflaționiste.
Poziția externă s-a înrăutățit semnificativ de la începutul anului 2011, din cauza șocurilor menționate anterior. Deficitul de cont curent (inclusiv granturile) a ajuns la 12 % din PIB în 2011 (19 % din PIB cu excluderea granturilor), față de 7,1 % din PIB în 2010 (11,3 % din PIB cu excluderea granturilor), parțial din cauza creșterii de 16,6 % a facturii importurilor. Până la sfârșitul anului 2012, aceasta a crescut la 17 % din PIB (20,6 % din PIB cu excluderea granturilor), în ciuda unei creșteri de 15,3 % a veniturilor din turism (în linii mari atribuită fluxurilor turistice din țările arabe) și a unei creșteri de 3,5 % a transferurilor de fonduri. Conform previziunilor, deficitul de cont curent, cu excluderea granturilor, se va reduce la 12,1 % în 2013, având în vedere creșterea mai accelerată a exporturilor și normalizarea treptată a aprovizionării cu gaze din Egipt. Deficitul de investiții străine directe din perioada 2011-2012 a dus la o deteriorare și mai accentuată a poziției externe. Nevoile de finanțare pentru perioada 2011-2012 au fost în mare parte acoperite prin asistență externă, în special din partea țărilor din Consiliul de Cooperare al Golfului (CCG) și a instituțiilor de la Bretton Woods, precum și prin mobilizarea rezervelor internaționale, care au scăzut cu 14 % (până la 10,7 miliarde USD) în 2011 și mai semnificativ în 2012, atingând 5,2 miliarde USD (ceva mai mult de 3 luni de importuri) până la sfârșitul anului.
Finanțele publice au fost supuse unor presiuni din cauza măsurilor legate de cheltuielile sociale adoptate în 2011, a impactului bugetar al creșterii prețurilor la importurile de energie și a încetinirii creșterii economice. Deficitul bugetar, cu excluderea granturilor, a crescut de la 7,7 % din PIB în 2010 la 11,7 % în 2011, în timp ce datoria publică a crescut la 70,7 % din PIB până la sfârșitul anului 2011 (de la 67,1 % din PIB la sfârșitul anului 2010). Deși bugetul pe 2012 adoptat în februarie prevedea o ajustare bugetară semnificativă față de 2011, până la jumătatea anului a devenit evident că acest lucru nu mai era posibil, din cauza nivelurilor mult mai ridicate decât se prevăzuse ale subvențiilor pentru carburanți, a creșterii cheltuielilor salariale generate de reforma funcției publice, a cheltuielilor mai mari cu pensiile și sănătatea, precum și a cheltuielilor de cazare și asistență medicală pentru refugiații sirieni
. Pentru a menține sustenabilitatea datoriei și a atenua eventualele scăderi ale fluxurilor externe, guvernul a decis, în mai 2012, să adopte măsuri bugetare suplimentare, în valoare de 3,4 % din PIB. Obiectivul a fost reducea deficitul global în 2012 cu aproximativ 1,5 puncte procentuale din PIB (la 10,7 % din PIB, cu excluderea granturilor). 

În ceea ce privește cheltuielile, măsurile de consolidare bugetară (în valoare de 2,9 % din PIB) au inclus: eliminarea subvențiilor la benzina cu CO 95, combustibili de aviație și păcură, o scădere de 13 % a subvenției pentru benzină cu CO 90, o creștere de 6 % a prețului la motorină, precum și reduceri ale cheltuielilor de capital și ale cheltuielilor curente. În ceea ce privește veniturile, efortul de consolidare s-a ridicat la 0,4 % din PIB și a inclus, printre altele, introducerea unei taxe pe vânzările de telefoane mobile și aparate de aer condiționat, creșterea impozitelor pe automobile, a prețului biletelor de avion și al băuturilor alcoolice și tutunului și eliminarea unor scutiri de taxe. 
La începutul lunii septembrie 2012, guvernul a luat decizia de a introduce o taxă de 6 % pe motorină și de a elimina subvențiile la benzina cu CO 90. Această decizie, care reprezintă un reper structural al programului FMI, a fost însă suspendată inițial de rege. Liberalizarea benzinei cu CO 90 a avut loc în final la jumătatea lunii noiembrie (împreună cu eliminarea subvențiilor la motorină, combustibili pentru aviație și gaz pentru gospodării), în deplină conformitate cu reperul structural de ajustare a prețurilor stabilit în programul FMI. Deși aceste măsuri au condus la protestele sociale grave la jumătatea lunii noiembrie, guvernul a menținut ajustările la prețurile combustibililor. 
După cum s-a subliniat cu ocazia dialogului mixt asupra reformelor economice desfășurat între Comisie și autoritățile iordaniene în octombrie anul trecut, Iordania a făcut progrese semnificative în mai multe domenii esențiale ale reformei. Printre acestea se numără ajustarea prețurilor la energie, planurile de diversificare a aprovizionării cu energie, măsuri de încurajare a participării femeilor pe piața forței de muncă, programe de sprijin a accesului IMM-urilor la finanțare și prezentarea către parlament a unor propuneri legislative privind impozitul pe venit, parteneriatele public-privat și reforma sistemului de asigurări sociale. Cu toate acestea, mai trebuie abordate o serie de aspecte importante ale reformei structurale. În plus, numeroase propuneri legislative au rămas blocate în parlament, iar dizolvarea acestuia și organizarea alegerilor parlamentare la sfârșitul lunii ianuarie 2013 au amânat și mai mult adoptarea lor. 

La 3 august 2012, consiliul director al FMI a aprobat, așa cum s-a menționat, un acord stand‑by în valoare de 2 miliarde USD (800% din cotă) în favoarea Iordaniei, cu o durată de 36 de luni. O parte destul de mare a fondurilor acordate va fi disponibilă la începutul perioadei, 300 % din cota parte (din totalul de 800 %) fiind plătită în primele două tranșe (a doua tranșă va fi plătită la finalizarea primei evaluări a programului). Programul prevede un pachet de măsuri care vizează consolidarea creșterii și reducerea vulnerabilității la șocuri externe, în special prin reformarea sistemului de subvenții pentru energie, readucând NEPCO la pragul de rentabilitate și promovând diversificarea aprovizionării cu energie. Programul prevede consolidarea sectorului bugetar prin raționalizarea eficace a sistemului fiscal, eficientizarea administrației fiscale și reduceri ale cheltuielilor. Pentru 2013, sunt planificate măsuri suplimentare de ajustare fiscală, inclusiv creșteri ale prețurilor motorinei și ale combustibililor pentru aviație, reduceri ale scutirilor fiscale și, eventual, creșterea accizelor, cu scopul de a reduce deficitul bugetar, cu excluderea granturilor, la 9,3 % din PIB în acest an (5,5 %, inclusiv granturile). 

Pe baza celor mai recente previziuni ale FMI, deficitul de finanțare externă pentru perioada acoperită de programul FMI (2013-2015) este estimat la 5,9 miliarde USD, reflectând în esență un deficit de cont curent important (deși în scădere de-a lungul timpului) și necesitatea refacerii rezervelor valutare oficiale. În condițiile unor rezerve aflate deja la un nivel apropiat de pragul critic la sfârșitul anului 2012 (cu puțin peste pragul minim de 3 luni de importuri, astfel cum s-a menționat anterior) și ale unei balanțe de plăți care rămâne foarte vulnerabilă la șocurile externe, în special față de întreruperile aprovizionării cu gaze din Egipt și față de evoluțiile politice din regiune, programul FMI vizează o refacere considerabilă a rezervelor oficiale. Excluzând fondurile vărsate în cadrul acordului stand-by și al împrumutului pentru politicile de dezvoltare acordat de Banca Mondială, Iordania se confruntă cu un deficit rezidual de finanțare externă de 4,1 miliarde USD pe parcursul acestor trei ani, care trebuie acoperit de alți donatori (țările CCG, SUA, UE, Franța și Japonia). AMF din partea Uniunii Europene ar acoperi aproximativ 4,4 % din acest deficit.

· Dispoziții în vigoare în domeniul propunerii

Nu se aplică.

· Coerența cu celelalte politici și obiective ale Uniunii

UE întreține de mult timp relații cu Iordania și recunoaște rolul stabilizator al acestei țări în regiune, precum și legăturile economice și financiare reciproce. Relațiile contractuale dintre UE și Iordania sunt încadrate de Acordul de asociere din mai 2002, care liberalizează schimburile comerciale dintre cele două părți și prevede consolidarea dialogului politic bilateral și cooperarea economică. Relațiile bilaterale au fost consolidate în cadrul politicii europene de vecinătate a UE (PEV), inclusiv prin adoptarea, în 2005, a unui plan de acțiune pe cinci ani, înlocuit de un nou plan de acțiune pe 5 ani în 2010, care identifică principalele măsuri de reformă atât în domeniul politic, cât și în cel economic și promovează convergența legislativă a Iordaniei cu UE. În plus, Iordania este prima țară parteneră din zona mediteraneană cu care UE a încheiat negocieri tehnice pentru un parteneriat „avansat”. Ea este, de asemenea, membră a Uniunii pentru Mediterana. Legăturile economice cu UE sunt, la rândul lor, importante. În 2011, UE a fost prima sursă de importuri a Iordaniei (20,1 %), deși a reprezentat doar a șaptea destinație în materie de exporturi. De asemenea, UE a negociat cu Iordania, după cum s-a menționat mai sus, un acord de liber schimb aprofundat și cuprinzător, cu obiectivul de a încuraja integrarea acestei țări pe piața unică a UE. 

Pe scurt, cu toate că drumul Iordaniei către democrație nu este lipsit de dificultăți și în ciuda incertitudinilor importante care persistă, țara a luat măsuri esențiale în direcția reformelor politice și economice și, în plus, există un cadru solid al relațiilor bilaterale dintre UE și Iordania.

De la declanșarea primăverii arabe, UE și-a afirmat cu diferite ocazii angajamentul de a sprijini Iordania în procesul de reformă economică și politică. De altfel, angajamentul UE de a sprijini reformele economice și politice din Iordania a fost principalul mesaj transmis la prima reuniune a grupului de lucru UE-Iordania desfășurată la Amman în februarie 2012. 

Propunerea de AMF este coerentă cu angajamentul ferm al UE de a sprijini tranziția economică și politică a Iordaniei. Ea este, de asemenea, compatibilă cu orientările prevăzute în concluziile Consiliului din 2002 cu privire la AMF și în scrisoarea președintelui Consiliului către președintele Comisiei care însoțește aceste concluzii. Mai exact, după cum se explică mai amănunțit în documentul de lucru al serviciilor Comisiei care însoțește propunerea, această propunere respectă următoarele principii: caracter excepțional, condiții politice prealabile, complementaritate, condiționalitate și disciplină financiară. 

Comisia va continua să monitorizeze și să analizeze, pe parcursul perioadei de aplicare a AMF, respectarea criteriilor menționate, inclusiv evaluarea, în strânsă legătură cu serviciul european de acțiune externă, a condițiilor politice prealabile.

2.
REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

· Consultarea părților interesate

Asistența macrofinanciară este acordată ca parte integrantă a sprijinului internațional pentru programul de stabilizare și redresare economică a Iordaniei. Pentru elaborarea prezentei propuneri de asistență macrofinanciară, serviciile Comisiei s-au consultat cu Fondul Monetar Internațional și cu Banca Mondială, care au pus deja în aplicare programe financiare semnificative. De asemenea, Comisia a consultat statele membre ale Uniunii Europene în cadrul Comitetului economic și financiar înainte de a prezenta propunerea sa de acordare a asistenței macrofinanciare. Comisia a menținut de asemenea contacte regulate cu autoritățile iordaniene.

· Obținerea și utilizarea expertizei

O evaluare operațională pentru verificarea calității și fiabilității circuitelor financiare și a procedurilor administrative din sectorul public al Iordaniei va fi efectuată de către Comisie cu ajutorul unor experți externi.

· Evaluarea impactului

AMF și programul de ajustare și reformă economică aferent vor contribui la reducerea nevoilor de finanțare ale Iordaniei pe termen scurt, sprijinind, în același timp, măsurile politice care urmăresc consolidarea balanței de plăți și sustenabilitatea bugetară pe termen mediu și atrăgând o creștere economică durabilă astfel cum s-a convenit cu FMI. Acest fapt va contribui în mod semnificativ la îmbunătățirea eficienței și transparenței gestionării finanțelor publice, la promovarea reformelor bugetare pentru a eficientiza colectarea impozitelor și a îmbunătăți progresivitatea sistemului fiscal, la susținerea eforturilor existente în direcția consolidării protecției sociale, la promovarea reformelor pieței forței de muncă (pentru a reduce șomajul și a crește ratele de participare, în special în rândul femeilor) și la facilitarea adoptării de măsuri pentru a îmbunătăți cadrul de reglementare a comerțului și investițiilor.

3.
ELEMENTELE JURIDICE ALE PROPUNERII

· Rezumatul acțiunii propuse

Uniunea Europeană pune la dispoziția Iordaniei AMF în valoare totală de maximum 180 milioane EUR, acordată sub forma unui împrumut pe termen mediu. Asistența va contribui la acoperirea nevoilor reziduale de finanțare externă ale Iordaniei din perioada 2013-2014 identificate de Comisie pe baza estimărilor efectuate de FMI. 
Asistența urmează a fi plătită în două tranșe de împrumut și va permite vărsarea unei părți a fondurilor în prima parte a perioadei, dată fiind urgența nevoilor de finanțare. Plata primei tranșe este prevăzută să aibă loc în prima jumătate a anului 2013. Cea de-a doua tranșă, condiționată de o serie de măsuri, ar putea fi acordată în prima jumătate a anului 2014. Asistența va fi gestionată de Comisie. Sunt aplicabile dispoziții specifice privind prevenirea fraudei și a altor nereguli, în conformitate cu Regulamentul financiar. 

Așa cum se întâmplă de regulă în cazul AMF, plățile vor fi condiționate de evaluările pozitive ale programului în cadrul acordului financiar cu FMI (SBA). În plus, Comisia și autoritățile iordaniene vor stabili de comun acord măsurile specifice de reformă structurală într-un memorandum de înțelegere. Comisia va viza reformele structurale având ca scop îmbunătățirea managementului macroeconomic general și a condițiilor pentru o creștere sustenabilă (de exemplu, care vizează transparența și eficiența gestionării finanțelor publice, reformele bugetare, reformele în domeniul protecției sociale, reformele de pe piața muncii și reformele de ameliorare a cadrului legislativ pentru schimburile comerciale și investiții).

Decizia de a acorda integral AMF sub formă de împrumuturi este justificată de nivelul de dezvoltare al Iordaniei (măsurat în funcție de venitul pe cap de locuitor) și de indicatorii datoriei. Ea este, de asemenea, conformă cu tratamentul acordat Iordaniei de Banca Mondială și FMI. De altfel, Iordania nu este eligibilă pentru finanțare preferențială din partea Asociației Internaționale pentru Dezvoltare sau din fondul FMI pentru reducerea sărăciei și creștere economică.
· Temei juridic

Temeiul juridic al prezentei propuneri este articolul 212 din TFUE. 

· Principiul subsidiarității

Propunerea intră în sfera competenței partajate a UE. Principiul subsidiarității se aplică în măsura în care obiectivul restaurării stabilității macroeconomice a Iordaniei nu poate fi îndeplinit în mod suficient de către statele membre, și de aceea el poate fi realizat mai bine de către Uniunea Europeană. Motivele principale sunt constrângerile bugetare existente la nivel național și nevoia unei coordonări strânse între donatori pentru a maximiza amploarea și eficiența ajutorului. 

· Principiul proporționalității

Propunerea respectă principiul proporționalității: ea se limitează la minimul necesar pentru a atinge obiectivul stabilității macroeconomice pe termen scurt și nu depășește ceea ce este necesar în acest scop. 

Așa cum a constatat Comisia pe baza estimărilor făcute de FMI în contextul acordului de SBA, valoarea asistenței corespunde unui procent de 4,4% din necesarul rezidual de finanțare pentru perioada 2013-2015. Acest lucru este în conformitate cu normele standard privind repartizarea sarcinilor pentru operațiunile AMF. Dată fiind asistența promisă Iordaniei de alți donatori și creditori bilaterali și multilaterali, acesta constituie un nivel corespunzător de repartizare a obligațiilor pentru UE.

· Alegerea instrumentelor

Alte instrumente nu ar fi adecvate deoarece, în lipsa unui regulament cadru pentru instrumentul de asistență macrofinanciară, deciziile ad hoc ale Parlamentului European și ale Consiliului în conformitate cu articolul 212 din TFUE constituie singurele instrumente juridice disponibile pentru această asistență.

Finanțarea proiectelor sau asistența tehnică nu ar fi adecvate sau suficiente pentru atingerea acestor obiective macroeconomice. Principala valoare adăugată a AMF comparativ cu alte instrumente ale UE ar fi reducerea constrângerii financiare externe și contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, și a unui cadru adecvat pentru reformele structurale. Prin contribuția la instituirea unui cadrul global adecvat pentru politicile macroeconomice și structurale, AMF crește eficacitatea acțiunilor finanțate în Iordania prin alte instrumente financiare ale UE, cu aplicare mai restrânsă. 

4.
IMPLICAȚIILE BUGETARE

Asistența preconizată va fi furnizată sub forma unui împrumut și ar trebui să fie finanțată printr-o operațiune de împrumut pe care Comisia o va desfășura în numele UE. Costurile bugetare ale asistenței vor corespunde provizionării, la o rată de 9 %, a sumelor vărsate în fondul de garantare pentru împrumuturile externe ale UE, din linia bugetară 01 04 01 14 („provizionarea Fondului de garantare”). Presupunând că prima plată din cadrul împrumutului se va efectua în 2013 pentru suma de 100 de milioane EUR, iar cea de-a doua plată în 2014, pentru suma de 80 de milioane EUR, și în conformitate cu normele care reglementează mecanismul fondului de garantare, provizionarea va avea loc în bugetele 2015-2016.
5.
ELEMENTE OPȚIONALE

· Clauza de reexaminare / de revizuire / privind încetarea de drept a efectelor juridice

Propunerea include o clauză privind încetarea de drept a efectelor juridice. AMF propusă urmează să fie pusă la dispoziție pentru o perioadă de 2 ani din prima zi după intrarea în vigoare a memorandumului de înțelegere.

2013/0128 (COD)

Propunere de
DECIZIE A PARLAMENTULUI EUROPEAN ŞI A CONSILIULUI
de acordare a unei asistențe macrofinanciare pentru Regatul Hașemit al Iordaniei
PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 212,

având în vedere propunerea Comisiei Europene
, 

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară
,

întrucât:

(1)
Relațiile dintre Uniunea Europeană (denumită în continuare „Uniunea”) și Regatul Hașemit al Iordaniei (denumit în continuare „Iordania”) se dezvoltă în cadrul politicii europene de vecinătate (PEV). În mai 2002, a intrat în vigoare un acord de asociere între Comunitățile Europene și statele membre ale acestora, pe de o parte, și Iordania, pe de altă parte. Dialogul politic bilateral și cooperarea economică au fost dezvoltate și prin intermediul planurilor de acțiune din cadrul PEV, din care cel mai recent acoperă perioada 2010-2015. În 2010, Uniunea a acordat Iordaniei parteneriat cu „statut avansat”, care implică extinderea perimetrului cooperării dintre cele două părți.

(2)
Economia Iordaniei a fost foarte afectată de evenimente interne legate de evoluțiile din sudul Mediteranei, începând cu finele anului 2010, cunoscute sub denumirea de „primăvara arabă”, precum și de tulburările regionale, în special din țările vecine Egipt și Siria. Într-un context mondial defavorabil, perturbările repetate ale fluxului de gaze naturale din Egipt, care au obligat Iordania să înlocuiască importurile de gaze din Egipt cu combustibili mai scumpi pentru a produce energie electrică, precum și afluxul semnificativ de refugiați din Siria au condus la importante deficite financiare externe și bugetare.

(3)
De la declanșarea primăverii arabe, Uniunea și-a afirmat cu diferite ocazii angajamentul de a sprijini Iordania în procesul de reformă economică și politică. Acest angajament a fost reafirmat în concluziile celei de-a 10-a reuniuni a Consiliului de asociere UE – Iordania, în decembrie 2012. 

(4)
Iordania a lansat o serie de reforme politice, care au condus în special la adoptarea de către parlamentul iordanian, în septembrie 2011, a peste 40 de amendamente constituționale, care reprezintă un pas important către un sistem democratic veritabil. Sprijinul politic și economic din partea Uniunii pentru procesul de reformă al Iordaniei este compatibil cu politica adoptată de Uniune în relațiile cu țările din sudul Mediteranei, astfel cum este definită în cadrul politicii europene de vecinătate.

(5)
În august 2012, autoritățile iordaniene și Fondul Monetar Internațional (FMI) au convenit cu privire la un acord stand-by pe trei ani în valoare de 1 364 de milioane DST pentru susținerea programului de reformă și ajustare economică al Iordaniei. 

(6)
Uniunea a acordat granturi în valoare de 293 milioane EUR pentru perioada 2011-2013, în cadrul programului său curent de cooperare, în sprijinul agendei de reforme politice și economice a Iordaniei. În plus, Iordaniei i s-au acordat, în 2012, 70 de milioane EUR în cadrul programului SPRING - Sprijin pentru parteneriat, reforme și creștere favorabilă incluziunii și 10 milioane EUR ca ajutor umanitar din partea Uniunii pentru găzduirea refugiaților sirieni.

(7)
În decembrie 2012, Iordania a solicitat asistență macrofinanciară din partea Uniunii, având în vedere deteriorarea situației și a perspectivelor economice.

(8)
Având în vedere faptul că, în ciuda sprijinului macroeconomic din partea FMI și a Băncii Mondiale, balanța de plăți a Iordaniei este în continuare caracterizată de un deficit rezidual de finanțare și având în vedere vulnerabilitatea poziției financiare externe a Iordaniei în fața șocurilor din exterior, fapt care necesită menținerea unui nivel adecvat al rezervelor valutare, acordarea de asistență macrofinanciară este considerată o reacție adecvată la solicitarea Iordaniei în împrejurările excepționale actuale. Asistența macrofinanciară a Uniunii pentru Iordania (denumită în continuare „asistența macrofinanciară a Uniunii”) ar sprijini stabilizarea economică și agenda reformelor structurale din Iordania, completând resursele puse la dispoziție în cadrul acordului financiar cu FMI.

(9)
Asistența macrofinanciară a Uniunii nu trebuie doar să completeze programele și resursele din partea FMI și a Băncii Mondiale, ci și să asigure valoarea adăugată a implicării Uniunii. Comisia ar trebui să asigure faptul că asistența macrofinanciară a Uniunii este conformă, din punct de vedere juridic și al conținutului, cu măsurile adoptate în cadrul diferitelor domenii de acțiune externă și al altor politici pertinente ale Uniunii.

(10)
Obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea sistemelor de gestionare a finanțelor publice din Iordania și să promoveze reformele structurale având ca scop sprijinirea creșterii sustenabile și favorabile incluziunii, crearea de locuri de muncă și consolidarea bugetară. Aceste obiective trebuie monitorizate periodic de către Comisie.

(11)
Condițiile care stau la baza acordării asistenței macrofinanciare din partea Uniunii ar trebui să reflecte principiile și obiectivele-cheie ale politicii Uniunii față de Iordania. 

(12)
Pentru a asigura o protecție eficientă a intereselor financiare ale Uniunii în legătură cu această asistență macrofinanciară, este necesar ca Iordania să adopte măsuri corespunzătoare pentru prevenirea și combaterea fraudei, a corupției și a oricăror altor nereguli în legătură cu această asistență. De asemenea, este necesar să se prevadă controale corespunzătoare de către Comisie și audituri corespunzătoare de către Curtea Europeană de Conturi.

(13)
Deblocarea asistenței macrofinanciare a Uniunii Europene nu ar trebui să aducă atingere atribuțiilor autorității bugetare. 

(14)
Asistența trebuie gestionată de către Comisie. Pentru a garanta că Parlamentul European și Comitetul economic și financiar pot să urmărească punerea în aplicare a prezentei decizii, Comisia ar trebui să le informeze periodic cu privire la evoluția asistenței și să le transmită documentele relevante.

(15)
În vederea asigurării unor condiții uniforme pentru punerea în aplicare a prezentei decizii, ar trebui conferite competențe de executare Comisiei. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie
. Faptul că valoarea asistenței este substanțială și, prin urmare, are un impact potențial important, justifică utilizarea procedurii de examinare, în conformitate cu articolul 2 alineatul (2) din Regulamentul (UE) nr. 182/2011,

ADOPTĂ PREZENTA DECIZIE:

Articolul 1
1.
Uniunea pune la dispoziția Iordaniei asistență macrofinanciară cu o valoare maximă de 180 de milioane EUR, destinată sprijinirii stabilizării economice și reformelor întreprinse de această țară. Asistența va contribui la acoperirea nevoilor Iordaniei legate de balanța de plăți, astfel cum au fost identificate în actualul program al FMI. 

2.
Asistența macrofinanciară este furnizată integral Iordaniei sub formă de împrumuturi. Comisia este împuternicită în numele Uniunii Europene să împrumute fondurile necesare de pe piețele de capital sau de la instituții financiare în vederea acordării împrumutului pentru Iordania. Împrumuturile vor avea o scadență maximă de 15 ani.

3.
Deblocarea asistenței macrofinanciare a Uniunii este gestionată de Comisie în conformitate cu acordurile sau înțelegerile încheiate între FMI și Iordania și cu principiile și obiectivele esențiale ale reformelor economice prevăzute în Acordul de asociere UE-Iordania și în planul de acțiune UE-Iordania pentru perioada 2010-2015 convenit în cadrul politicii europene de vecinătate. Comisia informează periodic Parlamentul European și Comitetul economic și financiar cu privire la evoluția gestionării asistenței macrofinanciare a Uniunii și le furnizează acestora documentele relevante.

4.
Asistența macrofinanciară a Uniunii se acordă pentru o perioadă de doi ani începând cu prima zi de la intrarea în vigoare a memorandumului de înțelegere menționat la articolul 2 alineatul (1).

Articolul 2
1.
Comisia, hotărând în conformitate cu procedura de examinare menționată la articolul 6 alineatul (2), este abilitată să convină cu autoritățile iordaniene condițiile de politică economică și condițiile financiare aferente asistenței macrofinanciare a Uniunii, care urmează să fie expuse într-un memorandum de înțelegere care cuprinde și un calendar pentru îndeplinirea lor (denumit în continuare „memorandumul de înțelegere”). Condițiile financiare și de politică economică trebuie să fie coerente cu acordurile sau înțelegerile menționate la articolul 1 alineatul (3). Respectivele condiții vizează, în special, creșterea eficienței, a transparenței și a responsabilității sistemelor de gestionare a finanțelor publice din Iordania, inclusiv în ceea ce privește utilizarea asistenței macrofinanciare din partea Uniunii. Progresele înregistrate pentru realizarea acestor obiective sunt monitorizate periodic de Comisie. 

2.
Condițiile financiare detaliate ale asistenței vor fi stabilite în acordul de împrumut care urmează a fi încheiat de Comisie și autoritățile iordaniene. 
3.
Pe parcursul implementării asistenței macrofinanciare a Uniunii, Comisia monitorizează fiabilitatea mecanismelor financiare ale Iordaniei, a procedurilor administrative și a mecanismelor de control intern și extern care sunt relevante pentru această asistență, precum și respectarea calendarului convenit.

4.
Comisia verifică periodic conformitatea politicilor economice ale Iordaniei cu obiectivele asistenței macrofinanciare a Uniunii și îndeplinirea satisfăcătoare a condițiilor de politică economică asupra cărora s-a convenit. În cadrul acestor verificări, Comisia acționează în strânsă coordonare cu FMI și cu Banca Mondială și, atunci când este cazul, cu Comitetul economic și financiar.

Articolul 3
1.
Sub rezerva condițiilor menționate la alineatul (2), asistența financiară a Uniunii este pusă la dispoziția Iordaniei de către Comisie sub forma a două tranșe de împrumut. Valoarea fiecărei tranșe este stabilită în memorandumul de înțelegere. 

2.
Comisia decide plata tranșelor cu condiția aplicării în mod satisfăcător a programului FMI și a îndeplinirii condițiilor de politică economică și financiare convenite în memorandumul de înțelegere. Plata celei de-a doua tranșe nu are loc mai devreme de trei luni de la punerea la dispoziție a primei tranșe.

3.
Fondurile Uniunii Europene se plătesc Băncii Centrale a Iordaniei. Sub rezerva dispozițiilor stabilite în memorandumul de înțelegere, care includ o confirmare a nevoilor reziduale de finanțare bugetară, fondurile Uniunii pot fi plătite Ministerului de finanțe al Iordaniei în calitate de beneficiar final.

Articolul 4
1.
Operațiunile de luare și dare de împrumut legate de asistența macrofinanciară a Uniunii se efectuează în euro, utilizând aceeași dată a valutei, și nu trebuie să expună Uniunea la riscuri legate de transformarea scadențelor, cursul de schimb sau rata dobânzii, sau la vreun alt tip de risc comercial.
2.
La cererea Iordaniei, Comisia ia măsurile necesare pentru a garanta includerea în condițiile împrumutului a unei clauze de rambursare anticipată. Clauza de rambursare anticipată este asociată unei clauze corespunzătoare în termenii și condițiile operațiunilor de împrumut ale Comisiei. 
3.
La solicitarea Iordaniei și dacă circumstanțele permit reducerea ratei dobânzii împrumutului, Comisia poate refinanța integral sau parțial împrumuturile inițiale pe care le-a contractat sau poate restructura condițiile financiare aferente. Operațiunile de refinanțare sau restructurare se efectuează în conformitate cu condițiile prevăzute la alineatul (1) și nu au ca efect prelungirea termenului mediu de scadență al împrumuturilor în cauză sau majorarea sumei datorate la data refinanțării sau restructurării.

4.
Toate costurile care îi revin Uniunii în legătură cu operațiunile de luare și dare de împrumut prevăzute în prezenta decizie vor fi suportate de Iordania. 

5.
Comisia informează Parlamentul European și Comitetul economic și financiar cu privire la evoluția operațiunilor menționate la alineatele (2) și (3).

Articolul 5
1.
Asistența macrofinanciară din partea Uniunii este implementată în conformitate cu Regulamentul (UE, Euratom) nr. 966/2012 al Parlamentului European și al Consiliului din 25 octombrie privind normele financiare aplicabile bugetului general al Uniunii și de abrogare a Regulamentului (CE, Euratom) Nr. 1605/2002
 al Consiliului și normele de aplicare ale acestuia
. 

2.
Memorandumul de înțelegere și acordul de împrumut care vor fi încheiate cu autoritățile din Iordania trebuie să prevadă adoptarea unor măsuri corespunzătoare în legătură cu prevenirea și combaterea fraudei, a corupției și a oricăror alte nereguli în legătură cu asistența. Pentru a asigura o mai mare transparență a gestionării și eliberării de fonduri, memorandumul de înțelegere și acordul de împrumut prevăd, de asemenea, efectuarea unor controale, inclusiv verificări și inspecții la fața locului, de către Comisie, inclusiv de către Oficiul European de Luptă Antifraudă. În plus, aceste documente trebuie să prevadă efectuarea de audituri, inclusiv audituri la fața locului, dacă este necesar, de către Curtea de Conturi.

Articolul 6
1.
Comisia este asistată de un comitet. Acesta este un comitet instituit în sensul Regulamentului (UE) nr. 182/2011.

2.
În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.

Articolul 7
1.
Până la data de 30 iunie a fiecărui an, Comisia înaintează Parlamentului European și Consiliului un raport privind implementarea prezentei decizii în anul anterior, inclusiv o evaluare a acesteia. Raportul trebuie să indice legătura dintre condițiile de politică prevăzute în memorandumul de înțelegere, performanțele economice și bugetare ale Iordaniei la acea dată și deciziile Comisiei de a pune la dispoziție tranșele asistenței macrofinanciare din partea Uniunii. 

2.
Cel târziu la doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex post.

Articolul 8
Prezenta decizie intră în vigoare în a treia zi de la data publicării în Jurnalul Oficial al Uniunii Europene.

Adoptată la Bruxelles,
Pentru Parlamentul European
Pentru Consiliu

Președintele
Președintele

FIȘĂ FINANCIARĂ LEGISLATIVĂ

1.
CADRUL PROPUNERII/INIȚIATIVEI 

1.1.
Denumirea propunerii/inițiativei 

Asistență macrofinanciară pentru Regatul Hașemit al Iordaniei

1.2.
Domeniu sau domenii de politică vizate în structura ABM/ABB
 

Domeniul de politică:
Titlul 01 – Afaceri economice și financiare

Activitate:
03 – Afaceri economice și financiare internaționale

1.3.
Tipul propunerii/inițiativei 

X Propunere/inițiativă care se referă la o acțiune nouă 
1.4.
Obiective

1.4.1.
Obiectiv(e) strategic(e) multianual(e) al(e) Comisiei vizat(e) de propunere/inițiativă 

„Promovarea prosperității dincolo de granițele Uniunii Europene”

Principalele domenii de activitate ale DG ECFIN în acest sector sunt următoarele: 

1. Sprijinirea implementării politicii europene de vecinătate prin aprofundarea analizei economice și consolidarea dialogului și a consultării asupra aspectelor economice ale planurilor de acțiune.

2. Dezvoltarea, monitorizarea și implementarea asistenței macrofinanciare pentru țările terțe partenere, în cooperare cu instituțiile financiare internaționale relevante. 

1.4.2.
Obiectiv (e) specific (e) și activitatea (activitățile) ABM/ABB în cauză

Obiectivul specific nr. 3: „Acordarea de asistență macrofinanciară țărilor terțe pentru soluționarea crizelor privind balanța de plăți a acestor țări și restaurarea sustenabilității datoriei lor externe”

Activitatea (activitățile) ABM/ABB în cauză: Relații economice și financiare internaționale, guvernanță mondială. 
1.4.3.
Rezultatul (rezultatele) și impactul preconizate

Asistența propusă constă într-un împrumut al UE în valoare de 180 de milioane EUR pentru Regatul Hașemit al Iordaniei („Iordania”), cu scopul de a contribui la ameliorarea situației balanței de plăți a țării. Asistența, care urmează să fie plătită în două tranșe, va ajuta această țară să depășească dificultățile economice și sociale cu care se confruntă ca urmare a tulburărilor interne și regionale. Ea va promova, de asemenea, reforme structurale destinate să sporească creșterea economică sustenabilă și îmbunătățirea gestionării finanțelor publice. 

1.4.4.
Indicatori de rezultat și de impact 

Autoritățile vor trebui să transmită periodic serviciilor Comisiei rapoarte cu privire la o serie de indicatori și să furnizeze un raport complet asupra îndeplinirii condițiilor de politică convenite înainte de plata celei de-a doua tranșe a asistenței. 

Serviciile Comisiei vor continua să monitorizeze gestionarea finanțelor publice, în urma evaluării operaționale a circuitelor financiare și a procedurilor administrative efectuată în Iordania în pregătirea acestei operațiuni. Delegația UE în Iordania va prezenta, de asemenea, rapoarte periodice pe teme relevante pentru monitorizarea asistenței. Serviciile Comisiei vor rămâne în contact permanent cu FMI și cu Banca Mondială, pentru a beneficia de informațiile desprinse din activitățile curente ale acestora în Iordania. 

Propunerea de decizie prevede un raport anual către Consiliu și Parlamentul European, care să cuprindă o evaluare a implementării acestei operațiuni. În termen de doi ani de la expirarea perioadei de punere în aplicare, se va efectua o evaluare ex-post independentă a asistenței.

1.5.
Motivul (motivele) propunerii/inițiativei 

1.5.1.
Cerințe de îndeplinit pe termen scurt sau lung 

Plata asistenței va fi condiționată de realizarea unor progrese satisfăcătoare în implementarea acordului stand-by încheiat între Iordania și FMI. În plus, Comisia convine cu autoritățile iordaniene cu privire la o serie de condiții de politică specifice, enumerate în cadrul unui memorandum de înțelegere, care trebuie îndeplinite înainte de eliberarea celei de-a doua tranșe de către Comisie. 

1.5.2.
Valoarea adăugată a implicării UE

Sprijinind această țară să depășească șocul economic cauzat de turbulențele interne și regionale, AMF propusă va contribui la promovarea stabilității macroeconomice, a reformelor economice și a progreselor politice ale țării. Venind în completarea resurselor puse la dispoziție de instituțiile financiare internaționale, de UE și de alți donatori, această AMF contribuie la eficiența globală a pachetului de sprijin financiar convenit de comunitatea internațională a donatorilor în urma crizei financiare. 

De asemenea, programul propus va consolida angajamentul guvernului în favoarea reformei și aspirațiile sale către o relație mai apropiată cu UE. Acest rezultat va fi atins, printre altele, prin impunerea unor condiții adecvate pentru plata asistenței. Într-un context mai larg, programul va transmite celorlalte țări din regiune un semnal al disponibilității UE de a sprijini state care se angajează în mod clar pe calea reformelor politice în perioadele caracterizate de dificultăți economice.

1.5.3.
Concluzii desprinse din experiențele anterioare similare

Din 2004, au fost efectuate în total cincisprezece evaluări ex-post cu privire la operațiuni de asistență macrofinanciară. Aceste evaluări concluzionează că operațiunile AMF contribuie, deși uneori modest și indirect, la îmbunătățirea sustenabilității externe, la stabilitatea macroeconomică și la realizarea reformelor structurale în țara beneficiară. În majoritatea cazurilor, operațiunile AMF au avut un efect pozitiv asupra balanței de plăți a țării beneficiare și au contribuit la relaxarea constrângerilor bugetare ale acesteia. De asemenea, aceste operațiuni au condus la o creștere economică ceva mai însemnată.

1.5.4.
Coerența și posibila sinergie cu alte instrumente relevante

UE se numără printre principalii donatori ai Iordaniei. Uniunea a acordat granturi în valoare de 293 milioane EUR pentru perioada 2011-2013, în cadrul programului său curent de cooperare, în sprijinul agendei de reforme politice și economice a Iordaniei. În plus, Iordania a beneficiat de 70 de milioane EUR în 2011, în cadrul programului SPRING, și de ajutor umanitar în valoare de 10 milioane EUR pentru găzduirea refugiaților sirieni.

Principala valoare adăugată a AMF comparativ cu alte instrumente ale UE ar fi contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, și a unui cadru adecvat pentru reformele structurale. AMF nu constituie un sprijin financiar regulat și nu este destinată să sprijine dezvoltarea economică și socială a țărilor beneficiare. Asistența trebuie întreruptă de îndată ce situația finanțării externe a țării redevine sustenabilă. Ulterior, pot fi utilizate instrumentele de cooperare obișnuită ale UE.

AMF este totodată concepută pentru a veni în completarea intervențiilor instituțiilor financiare internaționale, în special programul de ajustare și de reformă sprijinit de acordul stand-by cu FMI și împrumutul pentru politicile de dezvoltare acordat de Banca Mondială.

1.6.
Durata acțiunii și impactul financiar al acesteia 

X Propunere/inițiativă pe durată determinată 
X Propunere/inițiativă în vigoare pentru o perioadă de 2 ani de la intrarea în vigoare a memorandumului de înțelegere, așa cum se prevede la articolul 1 alineatul (4) din decizie 

X Impact financiar din 2013 până în 2016 

1.7.
Modalitate sau modalități de gestionare avute în vedere
 
X Gestionare centralizată directă de către Comisie 

2.
MĂSURI DE GESTIONARE 

2.1.
Dispoziții în materie de monitorizare și raportare 

Asistența are caracter macroeconomic și este menită să fie compatibilă cu programul economic sprijinit de FMI. Serviciile Comisiei vor monitoriza acțiunea pe baza progreselor înregistrate în implementarea acordului stand-by și a măsurilor de reformă concrete care urmează a fi convenite cu autoritățile iordaniene într-un memorandum de înțelegere (a se vedea și punctul 1.4.4). 

2.2.
Sistemul de gestiune și control 

2.2.1.
Riscul (riscurile) identificat(e) 

În ceea ce privește operațiunea de acordare a AMF propusă, există riscuri fiduciare, riscuri legate de politicile aplicate și riscuri legate de situația politică în general. 

Există riscul ca asistența macrofinanciară, nefiind dedicată unor cheltuieli specifice, să fie utilizată în mod fraudulos. În general, acest risc este legat de factori cum ar fi calitatea sistemelor de gestionare din cadrul băncii centrale și al ministerului de finanțe și de adecvarea capacităților de audit intern și extern. 

Un alt risc important pentru operațiune decurge din nesiguranța economică și politică regională, în special din Siria, care are implicații directe asupra economiei din Iordania. Pe plan intern, riscul principal este instabilitatea legată de dificultățile din procesul de reformă politică și economică. Punerea în aplicare integrală a măsurilor de stabilizare și reformă sprijinite de comunitatea internațională, inclusiv de operațiunea de acordare a AMF propusă, ar putea fi compromisă de nemulțumiri sociale. 

De asemenea, Iordania rămâne vulnerabilă în fața unor noi posibile întreruperi în aprovizionarea cu gaze naturale importate din Egipt. În cele din urmă, există riscuri care derivă dintr-o posibilă deteriorare a mediului economic european și mondial și dintr-o creștere a prețurilor la energie și alimente la nivel internațional. 

2.2.2.
Metoda (metodele) de control preconizată (preconizate) 

Asistența macrofinanciară va face obiectul procedurilor de verificare, control și audit aflate în sarcina Comisiei, inclusiv a Oficiului de Luptă Antifraudă (OLAF), și a Curții de Conturi Europene. 

2.2.3.
Costurile și beneficiile controalelor și rata probabilă de neconformitate

Costurile de bază pentru Comisie cu privire la metodele de verificare și control, precum și costul evaluării operaționale a circuitelor financiare și administrative efectuate înainte de operațiune sunt descrise în tabelul 3.2.1. În plus, există costuri pentru Curtea Europeană de Conturi și costuri legate de eventualele intervenții ale OLAF. Evaluarea operațională ajută nu numai la evaluarea riscurilor utilizării abuzive a fondurilor, ci, în plus, furnizează informații utile asupra reformelor necesare în domeniul gestionării finanțelor publice, care sunt reflectate în condițiile de politică aferente operațiunii. În ceea ce privește rata probabilă de nerespectare, riscul aferent (sub forma nerambursării creditului sau a utilizării abuzive a fondurilor) este considerat a fi scăzut, pe baza experienței legate de AMF de la crearea sa. 

2.3.
Măsuri de prevenire a fraudelor și a neregulilor 

Pentru a atenua riscurile de utilizare frauduloasă se vor lua mai multe măsuri: 

În primul rând, temeiul juridic propus pentru asistența macrofinanciară acordată Iordaniei include o dispoziție privind măsurile de prevenire a fraudei. Aceste măsuri vor fi detaliate în memorandumul de înțelegere și în acordul de împrumut și vor prevedea o serie de dispoziții privind inspecțiile, prevenirea fraudei, auditurile, precum și recuperarea fondurilor în caz de fraudă sau de corupție. Se mai preconizează că programul de asistență va include o serie de condiții de politică specifice, în special în domeniul gestionării finanțelor publice, care vor viza sporirea eficienței, a transparenței și a responsabilității. 

În al doilea rând, înainte să se ajungă la un acord privind memorandumul de înțelegere, serviciile Comisiei, cu sprijinul experților externi autorizați în mod corespunzător, vor efectua o evaluare operațională a circuitelor financiare și a procedurilor administrative la ministerul de finanțe și la Banca Centrală a Iordaniei, în vederea îndeplinirii cerințelor regulamentului financiar aplicabile bugetului general al Comunităților Europene. Această evaluare va stabili dacă cadrul pentru buna gestionare financiară a asistenței macrofinanciare este suficient de eficace în Iordania, prin abordarea unor domenii cum ar fi structura și organizarea gestionării, gestionarea și controlul fondurilor, securitatea sistemelor IT, capacitatea de audit intern și extern, precum și independența băncii centrale. În lumina acestei evaluări, ar putea fi introduse, în acord cu autoritățile naționale, mecanisme specifice aplicabile gestionării fondurilor de către beneficiari. De asemenea, asistența va fi plătită într-un un cont special la Banca Centrală a Iordaniei.

În cele din urmă, asistența va face obiectul procedurilor de verificare, control și audit sub responsabilitatea Comisiei, inclusiv din partea OLAF și a Curții de Conturi Europene.

3.
IMPACTUL FINANCIAR ESTIMAT AL PROPUNERII/INIȚIATIVEI 

3.1.
Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate) 

· Linii bugetare existente

01 03 02: Asistență macrofinanciară

01 04 01 14 – Provizionarea Fondului de garantare

În ordinea rubricilor din cadrul financiar multianual și a liniilor bugetare.

	Rubrica din cadrul financiar multianual
	Linia bugetară
	Tipul 
cheltuielilor
	Contribuție 

	
	Număr 
[Descriere…...……………………….]
	Dif./ Nedif.
(
)

	Țări AELS


	Țări candidate


	Țări terțe
	În sensul articolului 18 alineatul (1) litera (aa) din Regulamentul financiar 

	4
	01 03 02
Asistență macrofinanciară
	Dif.
	NO
	NO
	NO
	NO

	4
	01 04 01 14 

Provizionarea Fondului de garantare
	Dif.
	NO
	NO
	NO
	NO


01 04 01 04 – Garanția Uniunii Europene pentru împrumuturile UE destinate asistenței macrofinanciare pentru țări terțe. Fondul de garantare pentru acțiuni externe trebuie să fie provizionat în conformitate cu Regulamentul privind Fondul de garantare, cu modificările ulterioare. Conform acestui regulament, împrumuturile se bazează pe suma datorată la sfârșitul anului. Suma provizionului se calculează la începutul anului „n” ca diferența dintre suma țintă și activele nete ale fondului la finalul anului „n-1”. Această sumă a provizionului este introdusă în anul „n” la bugetul preliminar pentru anul „n+1” și este plătită efectiv într-o singură tranzacție la începutul anului „n+1” din „Provizionarea Fondului de garantare” (linia bugetară 01 04 01 14). Prin urmare, un procent de 9% (maximum 16,2 milioane EUR) din suma plătită efectiv se va considera în suma țintă la sfârșitul anului „n-1” pentru calcularea provizionării fondului.

Se va utiliza linia bugetară („p.m.”) corespunzătoare garanției bugetare a împrumutului doar în cazul unei cereri efective de garanție. Nu se așteaptă ca garanția bugetară să fie activată.

((Noi linii bugetare a căror creare se solicită nu este cazul.

3.2.
Impactul estimat asupra cheltuielilor 

3.2.1.
Sinteza impactului estimat asupra cheltuielilor 
milioane EUR (cu 3 zecimale)
	Rubrica din cadrul financiar multianual:
	
4
	
	[Rubrica: UE ca partener global]

	DG: <ECFIN>
	
	
	Anul
2013

	Anul
2014
	Anul
2015
	Anul
2016
	TOTAL

	( Credite operaționale 
	
	
	
	
	

	Linia bugetară 01 04 01 14 Provizionarea Fondului de garantare
	Angajamente
	(1a)
	
	
	9
	7,2
	16,2

	
	Plăți
	(2a)
	
	
	9
	7,2
	16,2

	Credite cu caracter administrativ finanțate din bugetul anumitor programe
 (evaluări operaționale și evaluări ex post)
	
	
	
	
	

	Linia bugetară 01 03 02
	Angajamente
	(3)
	0,05
	
	0,15
	
	0,20

	
	Plăți
	(3a)
	0,05
	
	0,05
	0,10
	0,20

	TOTAL credite
pentru DG ECFIN
	Angajamente
	=1+1a +3
	0,05
	
	9,15
	7,2
	16,4

	
	Plăți
	=2+2a

+3
	0,05
	
	9,05
	7,3
	16,4


	( TOTAL credite operaționale 
	Angajamente
	(4)
	0,05
	
	9,15
	7,2
	16,4

	
	Plăți
	(5)
	0,05
	
	9,05
	7,3
	16,4

	( TOTAL credite cu caracter administrativ finanțate din bugetul anumitor programe 
	(6)
	
	
	
	
	

	TOTAL credite 
în cadrul RUBRICII 4
din cadrul financiar multianual
	Angajamente
	=4+ 6
	0,05
	
	9,15
	7,2
	16,4

	
	Plăți
	=5+ 6
	0,05
	
	9,05
	7,3
	16,4


În cazul în care propunerea/inițiativa afectează mai multe rubrici:

milioane EUR (cu 3 zecimale)

	Rubrica din cadrul financiar multianual:
	
5
	
	„Cheltuieli administrative”

	
	
	
	Anul
2013
	Anul
2014
	Anul
2015
	Anul
2016
	TOTAL

	DG: <…….>

	( Resurse umane
	0,040
	0,028
	0,021
	0,016
	0,105

	( Alte cheltuieli administrative 
	0,025
	0,015
	
	
	0,040

	TOTAL DG ECFIN
	Credite 
	0,065
	0,043
	0,021
	0,016
	0,145

	TOTAL credite
pentru RUBRICA 5
din cadrul financiar multianual 
	(Total angajamente = Total plăți)
	0,065
	0,043
	0,021
	0,016
	0,145


milioane EUR (cu 3 zecimale)

	
	
	
	Anul
2013

	Anul
2014
	Anul
2015
	Anul
2016
	TOTAL

	TOTAL credite 
în cadrul RUBRICILOR 1- 5
din cadrul financiar multianual 
	Angajamente
	0,115
	0,043
	9,171
	7,216
	16,545

	
	Plăți
	0,115
	0,043
	9,071
	7,316
	16,545


3.2.2.
Impactul estimat asupra creditelor operaționale 

· (
Propunerea/inițiativa nu implică utilizarea de credite operaționale 

· X Propunerea/inițiativa implică utilizarea de credite operaționale, conform explicațiilor de mai jos:

Credite de angajament în milioane EUR (cu trei zecimale)

	Obiective și realizări 
(
	
	
	Anul
2013
	Anul
2014
	Anul
2015
	Anul
2016
	TOTAL

	

	
	Tip

	Costul mediu
	Număr 
	Cost
	Număr 
	Cost
	Număr 
	Cost
	Număr
	Cost
	Număr total
	Costuri totale

	OBIECTIVUL SPECIFIC NR. 3

	
	
	
	
	
	
	
	
	
	

	Realizare 1
	Evaluare operațională
	
	1
	0,05
	
	
	
	
	
	
	1
	0,05

	Realizare 2
	Evaluare ex-post
	
	
	
	
	
	1
	0,15
	
	
	1
	0,15

	Realizare 3
	Provizionarea Fondului de garantare
	
	
	
	
	
	1
	9
	1
	7,2
	2
	16,2

	Subtotal pentru obiectivul specific nr. 1
	1
	0,05
	
	
	2
	10,5
	1
	7,2
	4
	17,75

	COSTURI TOTALE
	1
	0,05
	
	
	2
	10,5
	1
	7,2
	4
	17,75


3.2.3.
Impactul estimat asupra creditelor cu caracter administrativ

3.2.3.1.
Rezumat 

· (
Propunerea/inițiativa nu implică utilizarea de credite administrative 

· X Propunerea/inițiativa implică utilizarea de credite administrative, conform explicațiilor de mai jos:

milioane EUR (cu 3 zecimale)

	
	Anul
2013


	Anul
2014
	Anul
2015
	Anul
2016
	A se menționa numărul de ani necesar pentru a reflecta durata impactului (cf. punctul 1.6)
	TOTAL

	RUBRICA 5
din cadrul financiar multianual
	
	
	
	
	
	
	
	

	Resurse umane 
	0,040
	0,028
	0,021
	0,016
	
	
	
	0,105

	Alte cheltuieli administrative 
	0,025
	0,015
	
	
	
	
	
	0,040

	Subtotal RUBRICA 5
din cadrul financiar multianual 
	0,065
	0,043
	0,021
	0,016
	
	
	
	0,145

	În afara RUBRICII 5
 din cadrul financiar multianual 

	
	
	
	
	
	
	
	

	Resurse umane 
	
	
	
	
	
	
	
	

	Alte cheltuieli 
cu caracter administrativ
	
	
	
	
	
	
	
	

	Subtotal 
în afara RUBRICII 5
din cadrul financiar multianual 
	
	
	
	
	
	
	
	


	TOTAL
	0,065
	0,043
	0,021
	0,016
	
	
	
	0,145


Necesarul de credite administrative va fi acoperit de creditele deja alocate DG-ului pentru gestionarea acțiunii și/sau care au fost redistribuite în cadrul DG-ului, completate, dacă este necesar, cu resursele suplimentare ce ar putea fi alocate DG-ului care gestionează acțiunea în cadrul procedurii de alocare anuală și ținând seama de constrângerile bugetare.

3.2.3.2.
 Necesarul de resurse umane estimat 

· (
Propunerea/inițiativa nu implică utilizarea de resurse umane. 

· X Propunerea/inițiativa implică utilizarea de resurse umane, conform explicațiilor de mai jos:

Estimarea trebuie exprimată în unități echivalente normă întreagă

	
	Anul
2013
	Anul
2014
	Anul 2015
	Anul 2016
	A se menționa numărul de ani necesar pentru a reflecta durata impactului (cf. punctul 1.6)

	( Posturi din schema de personal (posturi de funcționari și de agenți temporari)

	01 01 01 01(la sediu și în birourile de reprezentare ale Comisiei)
	0,15
	0,12
	0,08
	0,05
	
	
	

	XX 01 01 02 (în delegații)
	
	
	
	
	
	
	

	XX 01 05 01 (cercetare indirectă)
	
	
	
	
	
	
	

	10 01 05 01 (cercetare directă)
	
	
	
	
	
	
	

	( Personal extern (în echivalent normă întreagă: ENI)



	XX 01 02 01 (AC, INT, END din „pachetul global”)
	0.25
	0.16
	0.14
	0.12
	
	
	

	XX 01 02 02 (AC, INT, JED, AL și END în delegații)
	
	
	
	
	
	
	

	XX 01 04 aa


	- la sediu
	
	
	
	
	
	
	

	
	- în delegații 
	
	
	
	
	
	
	

	XX 01 05 02 (AC, END, INT – cercetare indirectă)

	
	
	
	
	
	
	

	10 01 05 02 (AC, END, INT - cercetare directă)
	
	
	
	
	
	
	

	Alte linii bugetare (a se preciza)
	
	
	
	
	
	
	

	TOTAL
	0,40
	0,28
	0,22
	0,17
	
	
	


XX este domeniul de politică sau titlul din buget vizat.

Necesarul de resurse umane va fi acoperit de efectivele de personal ale DG-ului în cauză alocate deja gestionării acțiunii și/sau realocate intern în cadrul DG-ului, completate, după caz, prin resurse suplimentare ce ar putea fi alocate DG-ului care gestionează acțiunea în cadrul procedurii de alocare anuală și ținând cont de constrângerile bugetare.

Descrierea sarcinilor care trebuie efectuate:

	Funcționari și agenți temporari
	Supraveghează și gestionează operațiunea, convin asupra rapoartelor de evaluare din cadrul acordului de împrumut, conduc misiuni și evaluează progresele înregistrate în ceea ce privește respectarea condițiilor. 

	Personal extern
	Un expert național detașat în unitatea ECFIN D2 va fi direct implicat în elaborarea memorandumului de înțelegere, va asigura legăturile cu autoritățile și cu IFI, precum și cu experții externi pentru evaluarea operațională și evaluările ex post, va desfășura misiuni de evaluare, va elabora rapoarte ale serviciilor Comisiei și va pregăti proceduri ale Comisiei legate de gestionarea asistenței.


3.2.4.
Compatibilitatea cu cadrul financiar multianual actual 

· X Propunerea/inițiativa este compatibilă cu cadrul financiar multianual actual.

3.2.5.
Participarea terților la finanțare 

· X Propunerea/inițiativa nu prevede cofinanțare din partea terților 

3.3.
Impactul estimat asupra veniturilor 

X
Propunerea/inițiativa nu are impact financiar asupra veniturilor.

�	Cu toate că, la jumătatea lunii ianuarie, livrările de gaze din Egipt în Iordania au revenit la niveluri normale după aproape doi ani de scăderi (240 de milioane picioare cubice pe zi, comparativ cu o medie de 40 de milioane de picioare cubice în cea mai mare parte a anului 2012), recent ele au scăzut din nou la o treime din nivelurile normale, generând noi preocupările legate de securitatea sursei primare de energie a țării. În plus, în urma renegocierii contractului de aprovizionare cu gaz, Egipt a solicitat un preț aproximativ triplu.


�	Iordania este grav afectată de criza refugiaților sirieni. Iordania, care găzduiește tabăra cu cel mai mare număr de refugiați sirieni (aproximativ 180 000 în ianuarie 2013) și cu cea mai rapidă creștere (circa 1 000 de refugiați sirieni care intră zilnic în Iordania), este cea mai afectată țară din regiune, într-un moment în care economia se confruntă deja cu o gravă penurie de apă și energie electrică. De la izbucnirea conflictului din Siria, costul bugetar al găzduirii refugiaților sirieni a depășit, conform estimărilor, 600 de milioane EUR (circa 3 % din PIB-ul țării).


�	JO C […], […], p. […].


�	Poziția Parlamentului European din … 2012 și Decizia Consiliului din … 2012.


�	JO L 55, 28.2.2011, p. 13.


�	JO L 298, 26.10.2012, p. 1.


�	JO L 362, 31.12.2012, p. 1.


�	ABM (Activity Based Management): gestionarea pe activități – ABB (Activity Based Budgeting): stabilirea bugetului pe activități.


�	Explicațiile privind modurile de gestionare, precum și trimiterile la Regulamentul financiar sunt disponibile pe site-ul BudgWeb: � HYPERLINK "http://www.cc.cec/budg/man/budgmanag/budgmanag_en.html" ��http://www.cc.cec/budg/man/budgmanag/budgmanag_en.html�


�	Dif. = credite diferențiate / Nedif. = credite nediferențiate.


�	AELS: Asociația Europeană a Liberului Schimb. 


�	Țările candidate și, după caz, țările potențial candidate din Balcanii de Vest.


�	Anul N este anul în care începe punerea în aplicare a propunerii/inițiativei.


�	Asistență tehnică și/sau administrativă și cheltuieli de sprijinire a implementării programelor și/sau a acțiunilor UE (fostele linii „BA”), cercetare indirectă și cercetare directă.


�	Anul N este anul în care începe punerea în aplicare a propunerii/inițiativei.


�	Realizările se referă la produsele și serviciile care vor fi furnizate (de ex.: numărul de schimburi de studenți finanțate, numărul de km de străzi construiți etc.).


�	Conform descrierii de la punctul 1.4.2. „Obiectiv (e) specific (e) ...” 


�	Anul N este anul în care începe punerea în aplicare a propunerii/inițiativei.


�	Asistență tehnică și/sau administrativă și cheltuieli de sprijinire a implementării programelor și/sau a acțiunilor UE (fostele linii „BA”), cercetare indirectă și cercetare directă.


�	AC = agent contractual; AL = agent local; END= expert național detașat. INT = personal pus la dispoziție de agenții de muncă temporară („Intérimaire”); JED= „Jeune Expert en Délégation” (expert tânăr în delegații). 


�	Subplafonul pentru personal extern acoperit prin credite operaționale (fostele linii „BA”).








RO

 
RO


